En 32-årig mand, der er bosiddende i Grækenland, kræver nu omkring 300.000 kroner i erstatning af den danske stat.

Han sad varetægtsfængslet fra marts til juli mistænkt for at planlægge terror og siden hen for menneskesmugling.

Politiet droppede begge sigtelser mod manden. Sigtelserne var ifølge forsvarsadvokat Michael Juul Eriksen baseret på "meget svage beviser".

- Det er det mest spinkle grundlag, jeg nogensinde har set. Denne sag er ikke just en skønhedsplet på vores retssystem, siger advokaten.

Manden rejste fra Grækenland til Kastrup Lufthavn mindre end to døgn efter bombeangrebet i Zaventem Bruxelles i marts.

Han var på vej til et bryllup i Sverige sammen med en 24-årig mand med asyl i Grækenland.

I alt blev fem mænd anholdt og sigtet, men kun den 32-årige og den 24-årige blev fængslet.

Sagen er hele vejen igennem blev holdt hemmelig for offentligheden. Grundlovsforhøret foregik for dobbeltlukkede døre - det vil sige, at end ikke sigtelsen mod de to mænd kom til offentlighedens kendskab.

Det viste sig dog, at de to mænd var mistænkte for at have rejst til Danmark "i forbindelse med forberedelserne til en terrorhandling på ukendt tid og sted i Danmark."

Statsadvokaten i København valgte at opgive sagen efter to måneder, og den 24-årige blev løsladt.